Dette er Idol-semifinalistene
I denne spesiallagde grafikken kan du lese om alle Idol-håpene som har klart å komme seg gjennom nåløyet og nådd semifinalen i «Idol», som starter førstkommende fredag. Gunnar Greve har vært gjennom en hel drøss med auditions, gode, mindre gode, og helt forferdelige. Når VG ber ham om å finne sin favoritt tar han seg en tenkepause før svaret kommer. - Astrid Smeplass leverte kanskje den mest rørende audition. Hun har en innstendighet, og en slik tilstedeværelse i rommet og et sett øyne som griper inn i deg, sier «Idol»-dommeren. Greve mener 15-åringen, konkurransens yngste, oppsummerer hva «Idol» handler om for ham: - Unge mennesker med store drømmer og et stort talent, som kanskje ikke vet at man har talentet, og kanskje ikke vet helt hva man skal gjøre med det ennå. En klar finalist-kandidat. - Ellers, var det noen ganger du følte du ikke satt der som en proff, men ble slått som en vanlig musikk-lytter? - Defintivt. Mange ganger. Fortrinnsvis med de som er med i Topp 40. Det er noen karakterer og personligheter som det norske folk skal bli glade for å bli kjent med i ukene som kommer. - Hvis du skulle satt deg i en tidsmaskin og sett alle auditions fra det første året i 2003 og sammenlignet med 2013, hvilke hadde vunnet? - Uten tvil 2013. Med all respekt til min kollega og artist Kurt vil jeg si det er et kvantesprang fra 2003 til nivået «Idol» er på i dag. Det er åpenbart. Men det handler selvsagt om nyhetens verdi og tiden ting blir gjort i, så det går egentlig ikke an å sammenligne.
Dommerne har sagt sitt, og nå er det opp til TV-publikummet å fine Norges nye Idol. Gunnar Greve har spesielt bitt seg merke i den aller yngste.